

Αρκαλοχώρι, 18/ 07 /2025

Προς: ΜΜΕ

**ΔΕΛΤΙΟ ΤΥΠΟΥ**

**Οι ανακοινώσεις του Υφυπουργού Κλιματικής Κρίσης και Πολιτικής Προστασίας, Κωνσταντίνου Κατσαφάδου 4 χρόνια μετά το σεισμό**

**- Β. Κεγκέρογλου: Χρειάζονται ριζικές αλλαγές, σύμφωνα με τις προτάσεις της Δημοτικής Αρχής**

Η απόλυτη γραφειοκρατία που επικρατεί χρειάζεται θεσμικές τομές και νομοθετικές ρυθμίσεις προτάσεις, ανέφερε μεταξύ άλλων, ο Δήμαρχος Μινώα Πεδιάδας Βασίλης Κεγκέρογλου, στη συνάντηση με τον Υφυπουργό Κλιματικής Κρίσης και Πολιτικής Προστασίας, Κωνσταντίνο Κατσαφάδο, κατά τη διάρκεια της σύσκεψης που πραγματοποιήθηκε με τον Περιφερειάρχη Κρήτης Σταύρο Αρναουτάκη και τους Δημάρχους των σεισμόπληκτων Δήμων, Μινώα Πεδιάδας και Αρχανών-Αστερουσίων.

Ο Υφυπουργός ανακοίνωσε ότι οι προθεσμίες για τις διαδικασίες χορήγησης στεγαστικής συνδρομής για την αποκατάσταση κτιρίων από σεισμούς, όπως θεσπίστηκαν με την Κοινή Υπουργική Απόφαση των Υπουργείων Εθνικής Οικονομίας και Οικονομικών και Κλιματικής Κρίσης και Πολιτικής Προστασίας, είναι οι τελικές. Ανέφερε επίσης ότι αυτή τη στιγμή 80 φάκελοι είναι πλήρεις, 200 με λίγες ελλείψεις, 800 με πολλές ελλείψεις και οι υπόλοιποι απλές αιτήσεις!

Δεσμεύτηκε για αύξηση 10% στις εγκεκριμένες τιμές του ισχύοντος τιμολογίου υπολογισμού της δαπάνης εργασιών επισκευής, αναγνωρίζοντας το επιπλέον κόστος που συνεπάγεται η νησιωτικότητα.

Οι προτάσεις ωστόσο που έχει ζητήσει η Δημοτική Αρχή από τον Απρίλιο για την επαναφορά της fast track διαδικασίας για τα πράσινα κτίρια, ανεξάρτητα από την καταβολή προκαταβολής και η επέκταση αυτής της διαδικασίας και για τα κίτρινα κτίρια που δεν έχουν ζημιά στον φέροντα οργανισμό, θα εξεταστούν -σύμφωνα με τον Υφυπουργό-από τη Βουλή, τον Σεπτέμβριο.

Ο Δήμαρχος Μινώα Πεδιάδας, Βασίλης Κεγκέρογλου, επεσήμανε την ανάγκη για ριζικές αλλαγές: «Η κατάσταση είναι γνωστή. Μετά από 4 χρόνια, υπάρχουν τεράστιες εκκρεμότητες στις αδειοδοτήσεις. Μόλις το 10% των κίτρινων έχει αδειοδοτηθεί και η απόλυτη γραφειοκρατία που επικρατεί χρειάζεται θεσμικές τομές και νομοθετικές ρυθμίσεις. Έχουμε συγκεκριμένες προτάσεις και ελπίζουμε σε συνέχεια της συζήτησης που είχαμε στο Υπουργείο, σύντομα να υλοποιηθούν γιατί μόνο έτσι θα δοθεί λύση για την επισκευή και ανοικοδόμηση των ιδιωτικών κτιρίων. Ταυτόχρονα, έχουμε θέματα που έχουν να κάνουν με την αποκατάσταση των υποδομών και των δημοτικών κτιρίων και τα θέματα που έχουν να κάνουν με τους οικισμούς προσωρινής διαβίωσης σεισμοπλήκτων που κι αυτά πρέπει να λυθούν, ώστε να πάνε οι άνθρωποι στα σπίτια τους».

Ο Υφυπουργός κατά την επίσκεψή του ανέφερε χαρακτηριστικά: «Στόχος και σκοπός της επίσκεψής μου είναι να επικοινωνήσουμε όλες αυτές τις πρωτοβουλίες, τις οποίες έχουμε λάβει αυτόν τον καιρό για να μπορέσουμε να διευκολύνουμε διαδικασίες, ώστε να μπορέσουν να βοηθηθούν όσο το δυνατόν πιο γρήγορα και να αποκαταστήσουμε την κανονικότητα στη ζωή των σεισμοπλήκτων».

Ο Περιφερειάρχης Κρήτης Σταύρος Αρναουτάκης, υπογράμμισε επίσης την ανάγκη δημιουργίας ενός τοπικού αναπτυξιακού προγράμματος για την ευρύτερη περιοχή.